EL Επίσημη Εφημερίδα της Ευρωπαϊκής Ένωσης C 261/7

Δημοσίευση αίτησης τροποποίησης σύμφωνα με το άρθρο 50 παράγραφος 2 στοιχείο α) του κανονισμού (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου για τα συστήματα ποιότητας των γεωργικών προϊόντων και τροφίμων

(2016/C 261/07)

Η παρούσα δημοσίευση παρέχει το δικαίωμα ένστασης κατά την έννοια του άρθρου 51 του κανονισμού (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου (1).

ΑΙΤΗΣΗ ΓΙΑ ΕΓΚΡΙΣΗ ΤΡΟΠΟΠΟΙΗΣΗΣ ΤΩΝ ΠΡΟΔΙΑΓΡΑΦΩΝ ΠΡΟΪΟΝΤΟΣ ΠΡΟΣΤΑΤΕΥΟΜΕΝΗΣ ΟΝΟΜΑΣΙΑΣ ΠΡΟΕΛΕΥΣΗΣ/ΠΡΟΣΤΑΤΕΥΟΜΕΝΗΣ ΓΕΩΓΡΑΦΙΚΗΣ ΕΝΔΕΙΞΗΣ Η ΟΠΟΙΑ ΔΕΝ ΕΙΝΑΙ ΗΣΣΟΝΟΣ ΣΗΜΑΣΙΑΣ

Αίτηση για έγκριση τροποποίησης σύμφωνα με το άρθρο 53 παράγραφος 2 πρώτο εδάφιο του κανονισμού (ΕΕ) αριθ. 1151/2012

«POMMES ET POIRES DE SAVOIE»/«POMMES DE SAVOIE»/«POIRES DE SAVOIE»

Αριθ. ΕΕ: FR-PGI-0117-01376 — 24.9.2015

ΠΟΠ ( ) ΠΓΕ ( X )

1. Αιτούσα ομάδα και έννομο συμφέρον

Syndicat Fruits des Savoie Maison de l'Agriculture 52 avenue des Îles 74994 Annecy Cedex 9 FRANCE Τηλ. +33 479338317 Φαξ +33 479339253 Email: syndicatfruitsdessavoie@haute-savoie.chambagri.fr

Η ομάδα περιλαμβάνει οπωροπαραγωγούς, παραγωγούς/αποστολείς, παραγωγούς/αποθηκευτές και σταθμούς αποστολής. Έχει επομένως έννομο συμφέρον να υποβάλει αίτηση τροποποίησης των προδιαγραφών.

2. Κράτος μέλος ή τρίτη χώρα

Γαλλία

3. Κεφάλαιο των προδιαγραφών προϊόντος που αφορά(-ούν) η (οι) τροποποίηση(-εις)

— ☒ Ονομασία του προϊόντος — ☒ Περιγραφή του προϊόντος — ☒ Γεωγραφική περιοχή — ☒ Απόδειξη καταγωγής — ☒ Μέθοδος παραγωγής — ☐ Δεσμός — ☒ Επισήμανση — ☒ Άλλα: Ονομασία και διεύθυνση της ομάδας, στοιχεία του φορέα ελέγχου

4. Τύπος τροποποίησης(-εων)

— ☒ Τροποποίηση των προδιαγραφών προϊόντος καταχωρισμένης ΠΟΠ ή ΠΓΕ η οποία δεν μπορεί να θεωρηθεί ήσσονος σημασίας κατά την έννοια του άρθρου 53 παράγραφος 2 τρίτο εδάφιο του κανονισμού (ΕΕ) αριθ. 1151/2012 — ☐ Τροποποίηση των προδιαγραφών προϊόντος καταχωρισμένης ΠΟΠ ή ΠΓΕ, για την οποία δεν έχει δημοσιευθεί ενιαίο έγγραφο (ή ισοδύναμο έγγραφο), η οποία δεν μπορεί να θεωρηθεί ήσσονος σημασίας κατά την έννοια του άρθρου 53 παράγραφος 2 τρίτο εδάφιο του κανονισμού (ΕΕ) αριθ. 1151/2012

5. Τροποποίηση(-εις)

Η αιτούσα ομάδα επιθυμεί να επικαιροποιήσει από τυπική άποψη τις προδιαγραφές του προϊόντος, ώστε να ληφθούν υπόψη ορισμένες κοινές πρακτικές στη γεωγραφική περιοχή, οι οποίες ενισχύουν τον δεσμό με την περιοχή για τη συγκεκριμένη ΠΓΕ.

5.1. Ονομασία του προϊόντος

Ζητείται η προσθήκη στην τρέχουσα ονομασία «Pommes et Poires de Savoie» των ακόλουθων ονομασιών: «Pommes de Savoie» και «Poires de Savoie». Συγκεκριμένα, η ομάδα επιθυμεί να μπορεί να χρησιμοποιεί τις ονομασίες «Pommes de Savoie» ή «Poires de Savoie» στις συσκευασίες ή στις επισημάνσεις που αφορούν προϊόντα τα οποία είναι μόνον μήλα ή μόνον αχλάδια. Επί του παρόντος, οι απλές αυτές ονομασίες δεν χρησιμοποιούνται, καθώς στην επισήμανση των προϊόντων τους οι οικονομικοί φορείς χρησιμοποιούν την ονομασία «Pommes et poires de Savoie».

5.2. Περιγραφή του προϊόντος

Το παρόν κεφάλαιο αναδιοργανώθηκε και συμπληρώθηκε.

Η περιγραφή των φρούτων περιλαμβάνει οπτική, φυσικοχημική και οργανοληπτική περιγραφή. Οι κατηγορίες εμπορίας των φρούτων επεκτάθηκαν στην κατηγορία 2 για τα φρούτα που εμφανίζουν στίξη σε επιφάνεια μικρότερη του 1 cm2 της συνολικής επιφάνειας του φρούτου. Σκοπός της ομάδας είναι να επιτραπεί η χρήση της ΠΓΕ στα φρούτα βιολογικής γεωργίας.

Οι καταχωρισμένες προδιαγραφές περιέχουν τη συνοπτική περιγραφή μερικών επιτρεπόμενων ποικιλιών (Golden délicious, Reinette Blanche du Canada και Melrose). Προστίθεται περιγραφή για τα μήλα των ποικιλιών Idared, Reinette grise du Canada και Jonagold καθώς και για τα αχλάδια, της ποικιλίας Passe Crassane.

Ο κατάλογος των επιτρεπόμενων ποικιλιών συμπληρώθηκε με τις ακόλουθες ποικιλίες:

— Μήλα: Reine des reinettes, Elstar, Delgollune, Gala, Delcorf, Pinova, Fuji, Suntan, Initial, Pilot, Belle de Boskoop, Dalinco και Opal·

— Αχλάδια: Williams, Louise Bonne d'Avranches, Conférence, Doyenné du Comice και Général Leclerc.

Η παρούσα τροποποίηση αποτυπώνει την ιδιαιτερότητα του οπωρώνα της Σαβοΐας, ο οποίος χαρακτηρίζεται από πληθώρα καλλιεργούμενων ποικιλιών· τα ποικίλα υψομετρικά επίπεδα, οι κλιματικές συνθήκες στις οποίες εκτίθενται και οι τύποι εδαφών ευνόησαν την προσαρμογή πολλών ποικιλιών. Η ποικιλομορφία αυτή ανταποκρίνεται στις ανάγκες των πολύ μικρής ή μικρής διάρκειας μεθόδων εμπορίας, που είναι ιδιαίτερα διαδεδομένες στη Σαβοΐα. Ο συγκεκριμένος τύπος εμπορίας προϋποθέτει ευρύ φάσμα ποικιλιών, ενώ επιτρέπει τον σεβασμό της διάρκειας διατήρησης του φρούτου και, ως εκ τούτου, την αυστηρή απαγόρευση της χημικής επεξεργασίας τους μετά τη συγκομιδή.

Οι ποικιλίες που περιέχονται στο σχέδιο προδιαγραφών αποτέλεσαν όλες αντικείμενο πειραματισμού προκειμένου να εξακριβωθούν οι ιδιαιτερότητές τους και η αιτιώδης σχέση τους με τις εδαφοκλιματικές συνθήκες της γεωγραφικής περιοχής.

Καταργείται η ένδειξη ελάχιστου μεγέθους η οποία αφορά μόνον τρεις ποικιλίες μήλων. Όλα τα φρούτα πρέπει να συμμορφώνονται με την ευρωπαϊκή νομοθεσία, ιδίως όσον αφορά το μέγεθος. Ως προς αυτό, η ομάδα εφαρμόζει τον ορισμό που ισχύει για κάθε εμπορική κατηγορία.

Εξάλλου, αφαιρέθηκε από τις προδιαγραφές η ποικιλία μήλων Mutsu. Κατά την εκπόνηση των προδιαγραφών, η ομάδα είχε καταρτίσει κατάλογο ποικιλιών ο οποίος φαινόταν να αντιστοιχεί στις προσδοκίες παραγωγής των «Pommes et Poires de Savoie», και τούτο πριν από την έκδοση των αποτελεσμάτων των σταθμών πειραματισμού. Στην περίπτωση της ποικιλίας Mutsu, τα αποτελέσματα των πειραματισμών δεν ανταποκρίνονταν στις προσδοκίες και, επομένως, η συγκεκριμένη ποικιλία δεν φυτεύθηκε ποτέ για παραγωγή.

Για τη διευκόλυνση του ελέγχου της συμμόρφωσης των φρούτων προς την περιγραφή των οργανοληπτικών και φυσικοχημικών τους ιδιοτήτων, θεσπίστηκαν στις προδιαγραφές τιμές-στόχοι.

5.3. Γεωγραφική περιοχή

Η γεωγραφική περιοχή ορίστηκε αρχικά με αμιγώς διοικητικά κριτήρια, αλλά επαναπροσδιορίστηκε ώστε να καλύπτει την ιστορική περιοχή παραγωγής, η οποία δεν περιλαμβάνει τις κοινότητες που βρίσκονται σε μεγάλο υψόμετρο, καθώς αυτό δεν ευνοεί την επίτευξη του κατάλληλου βαθμού ωρίμασης των φρούτων. Για την ενίσχυση του δεσμού του προϊόντος με την περιοχή του, η γεωγραφική περιοχή περιορίζεται σε ορισμένες κοινότητες των δύο διοικητικών διαμερισμάτων Savoie και Haute-Savoie, ενώ περιλαμβάνει και επτά επιπλέον κοινότητες του διοικητικού διαμερίσματος Ain, των οποίων οι λειτουργικοί δεσμοί με τους οικονομικούς φορείς της γεωγραφικής περιοχής είναι αποδεδειγμένοι. Όλες αυτές οι κοινότητες εμφανίζουν τα ίδια κλιματικά χαρακτηριστικά.

Τα κριτήρια οριοθέτησης της γεωγραφικής περιοχής καθορίζονται ως εξής:

— κοινότητα με συνήθη παραγωγή μήλων και αχλαδιών υπό τις συνθήκες που περιγράφονται στις προδιαγραφές της ΠΓΕ,

— υψόμετρο από 200 έως 1 500 m,

— κυματοειδές ανάγλυφο χαρακτηριστικό της προχώρας,

— βαθιά εδάφη συνήθως επί ιζηματογενών ασβεστολιθικών σχηματισμών,

— ηπειρωτικό κλίμα με μεσημβρινές επιρροές οι οποίες συνεπάγονται σημαντικές βροχοπτώσεις (1 000 mm),

— τόπος πολυκαλλιέργειας και κτηνοτροφίας.

Η γεωγραφική περιοχή της ΠΓΕ των προϊόντων «Pommes et Poires de Savoie»/«Pommes de Savoie»/«Poires de Savoie» περιλαμβάνει 463 κοινότητες αντί 650.

5.4. Απόδειξη καταγωγής

Αποσαφηνίζονται οι υποχρεώσεις των οικονομικών φορέων σχετικά με τις δηλώσεις ώστε να εξασφαλιστεί καλύτερο πλαίσιο για την καταχώριση των δεδομένων ενόψει των ελέγχων. Επιπλέον, θεσπίζεται σύστημα ιχνηλασιμότητας για τη διευκόλυνση της παρακολούθησης του προϊόντος.

Αναγνωριστικά σήματα των φρούτων: για τη διασφάλιση της ιχνηλασιμότητας, διευκρινίζεται ότι όταν τα φρούτα που διεκδικούν την ονομασία ΠΓΕ «Pommes et Poires de Savoie»/«Pommes de Savoie»/«Poires de Savoie» παρουσιάζονται ασυσκεύαστα στους καταναλωτές, πρέπει κάθε ένα απ' αυτά να φέρει αυτοκόλλητο με τη συγκεκριμένη ένδειξη. Ωστόσο, η συγκεκριμένη υποχρέωση δεν επιβάλλεται όταν η πώληση πραγματοποιείται απευθείας από τον παραγωγό στον καταναλωτή ή όταν τα φρούτα διατίθενται σε συσκευασία ασφαλείας.

5.5. Μέθοδος παραγωγής

Το παρόν μέρος των προδιαγραφών αναδιοργανώθηκε και προστέθηκαν δύο στόχοι:

— σύνταξη συγκεκριμένων και εύκολα ελέγξιμων κανόνων. Οι διατάξεις που αφορούν επεξηγήσεις ή συστάσεις αφαιρέθηκαν και δεν περιλαμβάνονται στις νέες προδιαγραφές,

— διατήρηση και αποσαφήνιση των κανόνων γεωργικής πρακτικής στους οπωρώνες οι οποίοι ευνοούν τη διατήρηση της φυσικής κατάστασης του συνόλου έδαφος/φυτό, ενισχύοντας κατ' αυτόν τον τρόπο τη σχέση μεταξύ παραγωγής φρούτων και φυσικού περιβάλλοντος.

Εισάγεται ο κύκλος ζωής του προϊόντος.

Οι κανόνες αφορούν τα εξής σημεία:

Θέσπιση πρωτοκόλλου επιλογής των ποικιλιών:

Κάθε νέα ποικιλία πρέπει να πληροί κριτήρια αποδοχής, τα οποία πρέπει να επιτρέπουν τον εντοπισμό των ιδιαιτεροτήτων που αναφέρονται στην περιγραφή του προϊόντος. Οι απαιτήσεις του πρωτοκόλλου περιλαμβάνουν τα εξής σημεία:

— την προστασία των χαρακτηριστικών των προϊόντων «Pommes et Poires de Savoie»/«Pommes de Savoie»/«Poires de Savoie»,

— τη χρήση φυτικού υλικού πιστοποιημένου ή απαλλαγμένου από ιούς,

— τη συνεκτίμηση των καλλιεργούμενων ποικιλιών στη γεωγραφική περιοχή σύμφωνα με τις διατάξεις των προδιαγραφών,

— την παρατήρηση της καλλιεργητικής και υγειονομικής συμπεριφοράς.

Επιλογή φυτικού υλικού

Για την προστασία του δυναμικού παραγωγής του οπωρώνα εισάγεται η υποχρέωση χρήσης φυταρίων απαλλαγμένων από ιούς. Σε περίπτωση απευθείας χρήσης φυταρίων διευκρινίζονται οι υποχρεώσεις των παραγωγών φυταρίων και των οπωροκαλλιεργητών.

Πυκνότητα φύτευσης

Η πυκνότητα φύτευσης ορίζεται σε 3 500 φυτά κατά μέγιστο ανά εκτάριο κάθε νέας φυτείας, προκειμένου τα δένδρα να διαθέτουν επαρκή όγκο χώματος και ευνοϊκό φωτισμό.

Τρόπος συντήρησης του εδάφους

Οι διατάξεις του παρόντος κεφαλαίου συμπληρώνονται προκειμένου να καταστεί υποχρεωτική η κάλυψη των φυτειών με πράσινο από το 3ο έτος μετά τη φύτευση και προκειμένου η εν λόγω κάλυψη με χόρτο να αντιπροσωπεύει τουλάχιστον το 60 % της επιφάνειας μεταξύ των γραμμών, με λωρίδα καλυμμένη με χόρτο πλάτους τουλάχιστον 2 μέτρων. Πράγματι, η κάλυψη του εδάφους με χόρτο ευνοεί τις υγρομετρικές διακυμάνσεις μεταξύ ημέρας και νύκτας, γεγονός που συμβάλλει στην ανάπτυξη ρόδινου χρωματισμού σε μια όψη των φρούτων.

Εξάλλου, για την προώθηση πιο φιλικών προς το περιβάλλον καλλιεργητικών πρακτικών και την προστασία κατ' αυτόν τον τρόπο των αρχικών χαρακτηριστικών του εδάφους, απαγορεύεται κάθε χρήση συνθετικών χημικών προϊόντων για την απολύμανση του εδάφους.

Άρδευση, λίπανση και φυτοϋγειονομική προστασία

Το σύνολο των παρουσών διατάξεων στοχεύει στη λελογισμένη χρήση διάφορων εισροών. Οι επιδιωκόμενοι στόχοι αφορούν:

— την ενίσχυση της προστασίας της ακεραιότητας των στοιχείων της παραγωγής (έδαφος, φυτικό υλικό) προκειμένου να διατηρηθούν τα στοιχεία που διαφοροποιούν την περιοχή της ΠΓΕ,

— τη διαχείριση της παραγωγής του δένδρου κατά τρόπο ώστε να ευνοείται η κανονική πρόσληψη θρεπτικών συστατικών από αυτό, μέσω του ελέγχου της ισχύος της ώστε να επιτυγχάνεται κανονική και αργή ωρίμαση των φρούτων. Ο στόχος αυτός επιδιώκεται για την παραγωγή φρούτων, ιδίως μήλων, με σφικτή και τραγανή σάρκα.

Όσον αφορά τη χρήση των προϊόντων φυτοπροστασίας, η ομάδα εισάγει τη δυνατότητα ενημέρωσης των οικονομικών φορέων σχετικά με την προσήκουσα χρήση των εν λόγω προϊόντων σε συνέχεια επιτόπιων τεχνικών παρατηρήσεων. Στόχος είναι ο περιορισμός της ακατάλληλης χρήσης προϊόντων φυτοπροστασίας και, ως εκ τούτου, η ενίσχυση του δεσμού μεταξύ της παραγωγής φρούτων και της περιοχής παραγωγής τους.

Επικονίαση

Διευκολύνεται η επικονίαση μέσω των μελισσών με την υποχρέωση διατήρησης τουλάχιστον μιας κυψέλης κοντά στους οπωρώνες σε μέγιστη ακτίνα 4 χιλιομέτρων· η απόσταση αυτή αντιστοιχεί στη μέση ακτίνα δράσης της συλλέκτριας μέλισσας.

Συγκομιδή των φρούτων

Καθίσταται υποχρεωτική η διενέργεια φυσικοχημικής ανάλυσης κατά τη συγκομιδή. Η ανάλυση αυτή επιτρέπει τη διασφάλιση των χαρακτηριστικών των φρούτων. Οι σχετικές γνώσεις επιτρέπουν στον οικονομικό φορέα να αποφασίσει σχετικά με τις συνθήκες διατήρησης και την καταλληλότερη ημερομηνία εμπορίας.

Εξάλλου, απαγορεύεται κάθε χημική επεξεργασία των φρούτων μετά τη συγκομιδή, παροτρύνοντας κατ αυτόν τον τρόπο τους οικονομικούς φορείς να παράγουν φρούτα ποιότητας τα οποία μπορούν επομένως να διατηρηθούν.

Διευκρινίζονται οι συνθήκες αποθήκευσης

Καταργούνται οι διατάξεις που αφορούν τη διάρκεια αποθήκευσης ανάλογα με την ταχύτητα εμπορίας των φρούτων και τον τύπο διατήρησής τους. Πράγματι, οι οικονομικοί φορείς διαθέτουν κατάλληλο εξοπλισμό για τη διατήρηση των ιδιοτήτων του προϊόντος. Η πρακτική διαχείριση επαφίεται στη διακριτική ευχέρεια του οικονομικού φορέα, ο οποίος διαχειρίζεται την πορεία της ωρίμασης των διάφορων ποικιλιών, τις συνθήκες διατήρησης (θερμοκρασία, υγρασία) ανάλογα με τις ανάγκες, καθώς και τις συνθήκες διάθεσης στην αγορά σε βάθος χρόνου.

Με τις αναλύσεις που περιγράφονται στην ενότητα «Περιγραφή του προϊόντος», οι οποίες διενεργούνται κατά τη διάθεση του προϊόντος στο εμπόριο, διασφαλίζεται ο έλεγχος της διατήρησης των αρχικών χαρακτηριστικών των φρούτων.

Περιγράφονται οι υποχρεώσεις των αποθηκευτών και των αποστολέων, και ιδίως η απαγόρευση τελικής συσκευασίας σε παλετοκιβώτιο και η υποχρέωση επισήμανσης κάθε φρούτου με την τοποθέτηση ατομικού αυτοκόλλητου.

5.6. Επισήμανση

Συμπληρώθηκαν και διευκρινίστηκαν οι υποχρεώσεις επισήμανσης.

Προβλέπεται ειδικότερα δυνατότητα επισήμανσης των συσκευασμένων προϊόντων ανά τύπο προϊόντος.

5.7. Άλλες τροποποιήσεις

Επικαιροποιήθηκαν η ονομασία και η διεύθυνση της ομάδας, καθώς και τα στοιχεία του φορέα ελέγχου.

ΕΝΙΑΙΟ ΕΓΓΡΑΦΟ

«POMMES ET POIRES DE SAVOIE»/«POMMES DE SAVOIE»/«POIRES DE SAVOIE»

Αριθ. ΕΕ: FR-PGI-0117-01376 — 24.9.2015

ΠΟΠ ( ) ΠΓΕ ( X )

1. Ονομασίες

«Pommes et Poires de Savoie»/«Pommes de Savoie»/«Poires de Savoie»

2. Κράτος μέλος ή τρίτη χώρα

Γαλλία

3. Περιγραφή του γεωργικού προϊόντος ή του τροφίμου

3.1. Τύπος προϊόντος

Κλάση 1.6. Φρούτα, λαχανικά και δημητριακά, νωπά ή μεταποιημένα

3.2. Περιγραφή του προϊόντος για το οποίο ισχύει η ονομασία στο σημείο 1

Τα προϊόντα «Pommes et Poires de Savoie»/«Pommes de Savoie»/«Poires de Savoie» είναι νωπά φρούτα.

Τα προϊόντα «Pommes de Savoie» προέρχονται από τις ακόλουθες ποικιλίες και τις μεταλλάξεις τους: Belle de Boskoop, Dalinco, Delcorf, Delgollune, Elstar, Fuji, Gala, Golden Delicious, Idared, Initial, Jonagold, Melrose, Opal, Pinova, Pilot, Reine des reinettes, Reinette blanche du Canada, Reinette grise du Canada, Suntan.

Τα προϊόντα «Poires de Savoie» προέρχονται από τις ακόλουθες ποικιλίες και τις μεταλλάξεις τους: Conférence, Doyenné du Comice, Général Leclerc, Louise Bonne d'Avranches, Passe Crassane, Williams.

Τα προϊόντα «Pommes de Savoie» και τα προϊόντα «Poires de Savoie» εμφανίζουν τα ακόλουθα χαρακτηριστικά:

— Για τις ποικιλίες κίτρινων μήλων: ρόδινο χρωματισμό σε μια όψη.

— Για τις ποικιλίες δίχρωμων μήλων: η έκταση της χρωματισμένης επιφάνειας πρέπει να πληροί τις απαιτήσεις της κατηγορίας «Έξτρα», όπως αυτή ορίζεται στο ισχύον πρότυπο ΟΕΕ/ΗΕ.

— Για τις ποικιλίες Reinette Blanche du Canada, Reinette Grise du Canada, Reine des Reinettes, Belle de Boskoop, ύπαρξη σκωριόχρωμων αποχρώσεων

— Για τα αχλάδια: επίμηκες σχήμα και ύπαρξη σκωριόχρωμων αποχρώσεων για τις ποικιλίες Conférence, Doyenné du Comice, Passe Crassane και Général Leclerc. Υπάγονται στις ακόλουθες εμπορικές κατηγορίες, οι οποίες καθορίζονται από την ισχύουσα εμπορική νομοθεσία: — Κατηγορία Έξτρα ή 1· — Κατηγορία 2, για τα φρούτα που εμφανίζουν μόνον το ελάττωμα των σκωριόχρωμων αποχρώσεων· τα λοιπά χαρακτηριστικά των φρούτων αντιστοιχούν σε αυτά των κατηγοριών Έξτρα ή 1.

Φυσικοχημικά χαρακτηριστικά

Κατά την αναχώρηση από τον σταθμό αποθήκευσης, τα προϊόντα «Pommes et Poires de Savoie»/«Pommes de Savoie»/«Poires de Savoie» πρέπει να πληρούν τις ακόλουθες τιμές:

Για τα κίτρινα μήλα:

Ποικιλίες Ημερομηνία Σκληρότητα: KG/cm2 Δείκτης διάθλασης % Brix Οξύτητα g μηλικού οξέος/λίτρο χυμού Δείκτης Thiault Οπτική περιγραφή κλίμακα CTIFL Golden Εμπορία πριν από την 1η Νοεμβρίου ≥ 5 ≥ 12 ≥ 4 175 ≥ C4 Εμπορία από την 1η Νοεμβρίου έως τις 31 Δεκεμβρίου ≥ 5 ≥ 12 ≥ 3,5 165 ≥ C4 Εμπορία από την 1η Ιανουαρίου έως τις 28 Φεβρουαρίου ≥ 5 ≥ 12 ≥ 3 160 ≥ C4 Εμπορία μετά την 1η Μαρτίου ≥ 4,5 ≥ 12 ≥ 2,8 155 ≥ C4 Opal ≥ 5 ≥ 12 — — —

Για τα δίχρωμα μήλα:

Ποικιλίες Σκληρότητα πριν από τις 31 Ιανουαρίου Σκληρότητα μετά την 1η Φεβρουαρίου Δείκτης διάθλασης Οξύτητα Οπτική περιγραφή Delbard Estival ≥ 5 ≥ 4,5 ≥ 12 ≥ 1/3 χρωματισμένη όψη Initial ≥ 5 ≥ 4,5 ≥ 12 ≥ 1/3 χρωματισμένη όψη Reine des reinettes ≥ 5 ≥ 4,5 ≥ 12,5 ≥ 6 ≥ 1/3 χρωματισμένη όψη Elstar ≥ 5 ≥ 4,5 ≥ 12,5 ≥ 6 ≥ 1/3 χρωματισμένη όψη Gala ≥ 5 ≥ 4,5 ≥ 12 ≥ 1/3 χρωματισμένη όψη Belle de Boskoop και μεταλλάξεις ≥ 5 ≥ 4,5 ≥ 12 ≥ 6 Suntan ≥ 5 ≥ 4,5 ≥ 12 ≥ 6 — Jonagold ≥ 5 ≥ 4,5 ≥ 12 ≥ 1/3 χρωματισμένη όψη Reinette blanche du Canada ≥ 5 ≥ 4,5 ≥ 12 ≥ 6 Reinette grise du Canada ≥ 5 ≥ 4,5 ≥ 12 ≥ 6 ≥ 3/4 σκωριόχρωμες αποχρώσεις Pinova ≥ 5 ≥ 4,5 ≥ 13 ≥ 1/3 χρωματισμένη όψη Dalinco ≥ 5 ≥ 4,5 ≥ 12,5 ≥ 1/3 χρωματισμένη όψη Jubilé ≥ 5 ≥ 4,5 ≥ 12,5 ≥ 1/3 χρωματισμένη όψη Pilot ≥ 5 ≥ 4,5 ≥ 12 ≥ 6 ≥ 1/3 χρωματισμένη όψη Melrose ≥ 5 ≥ 4,5 ≥ 12 ≥ 1/3 χρωματισμένη όψη Idared ≥ 5 ≥ 4,5 ≥ 12 ≥ 1/2 χρωματισμένη όψη Fuji ≥ 5 ≥ 4,5 ≥ 12,5 ≥ 1/2 χρωματισμένη όψη

Για τα αχλάδια:

Ποικιλίες Σκληρότητα: Δείκτης διάθλασης Οπτική περιγραφή William 2 έως 6 ≥ 11 Louise Bonne d'Avranches 2 έως 6 ≥ 12 Général Leclerc 2 έως 6 ≥ 12 Ύπαρξη σκωριόχρωμων αποχρώσεων Conférence 2 έως 6 ≥ 12 Ύπαρξη σκωριόχρωμων αποχρώσεων Comice 2 έως 6 ≥ 12 Ενδεχόμενο μιας χρωματισμένης όψης Passe Crassane 2 έως 6 ≥ 12 Ύπαρξη σκωριόχρωμων αποχρώσεων στον ποδίσκο

Οργανοληπτικές ιδιότητες

Τα προϊόντα «Pommes de Savoie» χαρακτηρίζονται από ισορροπία μεταξύ υψηλής περιεκτικότητας σε σάκχαρα και έντονης οξύτητας, καθώς και από σφικτή και τραγανή σάρκα.

Τα προϊόντα «Poires de Savoie» χαρακτηρίζονται από σφικτή και βουτυρώδη σάρκα, με ήπια και γλυκιά γεύση.

3.3. Ζωοτροφές (μόνο για προϊόντα ζωικής προέλευσης) και πρώτες ύλες (μόνο για μεταποιημένα προϊόντα)

—

3.4. Ειδικά στάδια της παραγωγής τα οποία πρέπει να λαμβάνουν χώρα εντός της οριοθετημένης γεωγραφικής περιοχής

Η παραγωγή και η αποθήκευση των μήλων και των αχλαδιών πραγματοποιούνται στη γεωγραφική περιοχή.

3.5. Ειδικοί κανόνες για τον τεμαχισμό, το τρίψιμο, τη συσκευασία κ.λπ. του προϊόντος στο οποίο αναφέρεται η καταχωρισμένη ονομασία

Η συσκευασία πραγματοποιείται υποχρεωτικά στη γεωγραφική περιοχή λαμβανομένων υπόψη:

— του ευαλλοίωτου χαρακτήρα των φρούτων και της ευαισθησίας τους στα κτυπήματα, η οποία απαιτεί ιδιαίτερη προσοχή εκ μέρους των σταθμών συσκευασίας και όσο το δυνατόν λιγότερους χειρισμούς των φρούτων,

— της τεχνογνωσίας των αποθηκευτών και της προσοχής που αποδίδεται στην παρακολούθηση της ποιότητας των φρούτων κατά τη συσκευασία,

— του συστήματος ταυτοποίησης των προϊόντων «Pommes et Poires de Savoie»/«Pommes de Savoie»/«Poires de Savoie», το οποίο προβλέπει την υποχρέωση τοποθέτησης ατομικού αυτοκόλλητου με μνεία της γεωγραφικής προέλευσης. Το αυτοκόλλητο τοποθετείται λαμβανομένων υπόψη των αποτελεσμάτων των φυσικοχημικών αναλύσεων που διενεργούνται κατά την εμπορία.

3.6. Ειδικοί κανόνες για την επισήμανση του προϊόντος στο οποίο αναφέρεται η καταχωρισμένη ονομασία

Ανεξάρτητα από τις κανονιστικές αναφορές που ισχύουν για όλα τα μήλα και τα αχλάδια, η επισήμανση των φρούτων πρέπει να τηρεί τους ακόλουθους κανόνες:

— η ονομασία «Pommes et Poires de Savoie» ή «Pommes de Savoie» ή «Poires de Savoie» πρέπει να προσδιορίζεται σε όλες τις συσκευασίες,

— τα στοιχεία του παραγωγού ή του αποθηκευτή ή του συσκευαστή πρέπει να προσδιορίζονται,

— τα στοιχεία του οργανισμού πιστοποίησης πρέπει να προσδιορίζονται.

4. Συνοπτική οριοθέτηση της γεωγραφικής περιοχής

Διοικητικό διαμέρισμα Ain: οι ακόλουθες κοινότητες: Anglefort, Béon, Ceysérieu, Corbonod, Cressin-Rochefort, Culoz, Flaxieu, Lavours, Pollieu, Seyssel, Talissieu, Vongnes.

Διοικητικό διαμέρισμα Savoie: όλες οι κοινότητες, πλην των ακόλουθων κοινοτήτων: Aigueblanche, Aime, Albiez-le-Jeune, Albiez-Montrond, Les Allues, Aussois, Les Avanchers-Valmorel, Avrieux, Beaufort, Bellentre, Bessans, Le Bois, Bonneval, Bonneval-sur-Arc, Bourg-Saint-Maurice, Bozel, Bramans, Brides-les-Bains, La Chambre, Champagny-en-Vanoise, Les Chapelles, Le Châtel, Cohennoz, La Côte-d'Aime, Crest-Voland, Feissons-sur-Salins, Flumet, Fontaine-le-Puits, Fontcouverte-la-Toussuire, Fourneaux, Freney, La Giettaz, Granier, Hautecour, Hauteluce, Hermillon, Jarrier, Landry, Lanslebourg-Mont-Cenis, Lanslevillard, La Léchère, Mâcot-la-Plagne, Modane, Montagny, Montaimont, Montgellafrey, Montgirod, Montricher-Albanne, Montsapey, Montvalezan, Montvernier, Moûtiers, Notre-Dame-de-Bellecombe, Notre-Dame-du-Cruet, Notre-Dame-du-Pré, Orelle, Peisey-Nancroix, La Perrière, Planay, Pontamafrey-Montpascal, Pralognan-la-Vanoise, Queige, Saint-Alban-des-Villards, Saint-André, Saint-Avre, Saint-Bon-Tarentaise, Saint-Colomban-des-Villards, Sainte-Foy-Tarentaise, Sainte-Marie-de-Cuines, Saint-Étienne-de-Cuines, Saint-François-Longchamp, Saint-Jean-d'Arves, Saint-Jean-de-Belleville, Saint-Jean-de-Maurienne, Saint-Julien-Mont-Denis, Saint-Marcel, Saint-Martin-d'Arc, Saint-Martin-de-Belleville, Saint-Martin-de-la-Porte, Saint-Martin-sur-la-Chambre, Saint-Michel-de-Maurienne, Saint-Nicolas-la-Chapelle, Saint-Oyen, Saint-Pancrace, Saint-Sorlin-d'Arves, Salins-les-Thermes, Séez, Sollières-Sardières, Termignon, Tignes, Val-d'Isère, Valezan, Valloire, Valmeinier, Villard-sur-Doron, Villarembert, Villargondran, Villarlurin, Villarodin-Bourget, Villaroger.

Διοικητικό διαμέρισμα Haute-Savoie: όλες οι κοινότητες, πλην των ακόλουθων κοινοτήτων: Abondance, Arâches-la-Frasse, La Baume, Bellevaux, Bernex, Le Biot, Bonnevaux, Brizon, Chamonix-Mont-Blanc, La Chapelle-d'Abondance, Châtel, Chevenoz, Combloux, Les Contamines-Montjoie, Cordon, La Côte-d'Arbroz, Demi-Quartier, Entremont, Essert-Romand, La Forclaz, Les Gets, Les Houches, Lullin, Megève, Mégevette, Montriond, Mont-Saxonnex, Morillon, Morzine, Nancy-sur-Cluses, Novel, Onnion, Le Petit-Bornand-les-Glières, Praz-sur-Arly, Le Reposoir, Reyvroz, Saint-Jean-d'Aulps, Saint-Sigismond, Samoëns, Servoz, Seytroux, Sixt-Fer-à-Cheval, Thollon-les-Mémises, Vacheresse, Vailly, Vallorcine, Verchaix, La Vernaz.

5. Δεσμός με τη γεωγραφική περιοχή

Ιδιαιτερότητα της γεωγραφικής περιοχής

Χαρακτηριστικά του αναγλύφου και της γεωλογίας

Η γεωγραφική περιοχή της ΠΓΕ των προϊόντων «Pommes et Poires de Savoie»/«Pommes de Savoie»/«Poires de Savoie» έχει σαφή φυσικά όρια. Στον βορρά ορίζεται από τη λίμνη Léman, ανατολικά και νότια από την οροσειρά των Άλπεων και στα δυτικά από τον ορεινό όγκο του Colombier και τον ορεινό όγκο της Chartreuse.

Εκτείνεται κλιμακωτά σε υψόμετρο 200 έως 1 500 μέτρων σε ανάγλυφο αρκετά κυματοειδές, χαρακτηριστικό της προχώρας της Σαβοΐας.

Όσον αφορά τη φύση των εδαφών, η αλπική προχώρα χαρακτηρίζεται από σημαντικούς επικρατούντες ασβεστολιθικούς σχηματισμούς που ονομάζονται μολάσσες και συνδυάζονται συχνά με σχηματισμούς μοραινικού τύπου. Όλα τα εδάφη είναι πλούσια σε ανόργανα άλατα και νερό, συνδυάζονται δε με εδάφη μάλλον πλούσια σε κοκκώδη άργιλο.

Τα εδάφη της Σαβοΐας έχουν επίσης την ιδιαιτερότητα ότι εμφανίζουν υψηλή περιεκτικότητα οργανικής ύλης λόγω της αναπτυγμένης κτηνοτροφίας βοοειδών.

Κλιματικά χαρακτηριστικά

Οι χειμώνες είναι μεγάλης διάρκειας και ενίοτε δριμείς, τα δε καλοκαίρια είναι θερμά με μέση ετήσια βροχόπτωση άνω των 1 000 mm, η οποία φθάνει ακόμη και τα 1 500 mm στους πρόποδες των προαλπικών ορεινών όγκων. Οι βροχοπτώσεις είναι καλά κατανεμημένες στη διάρκεια του βλαστικού κύκλου των δένδρων.

Το ηπειρωτικό αυτό κλίμα χαρακτηρίζεται από σημαντικές διακυμάνσεις της θερμοκρασίας, οι οποίες εκδηλώνονται με τη δροσιά των θερινών νυκτών και τις έντονες διαφορές υγρασίας μεταξύ ημέρας και νύκτας.

Οι μέσες θερμοκρασίες είναι γενικά χαμηλές. Κυμαίνονται μεταξύ 8 °C και 10 °C, ανάλογα με το υψόμετρο.

Όσον αφορά τους ανθρώπινους παράγοντες, η καλλιέργεια των μήλων και των αχλαδιών ανατρέχει στο μακρινό παρελθόν της Σαβοΐας και εντάσσεται στο παραδοσιακό σύστημα πολυκαλλιέργειας και κτηνοτροφίας.

Όπως προκύπτει από τα καταγεγραμμένα ιστορικά στοιχεία, από τα τέλη της δεκαετίας του 1930 η παραγωγή φρούτων οργανώθηκε γύρω από μικρές λεκάνες παραγωγής και αφορούσε πλήθος ποικιλιών.

Σε αυτές τις περιοχές παραγωγής φρούτων, οι οπωροκαλλιεργητές κατέβαλαν μακροχρόνιες προσπάθειες για την επιλογή των εδαφών, του φυτικού υλικού και των καλύτερα προσαρμοσμένων στις τοπικές κλιματικές συνθήκες ποικιλιών.

Ιδιοτυπία του προϊόντος

Τα προϊόντα «Pommes et Poires de Savoie» χαρακτηρίζονται από:

— σάρκα σφικτή και τραγανή για τα μήλα και σάρκα σφικτή και βουτυρώδη για τα αχλάδια,

— ισορροπία μεταξύ της υψηλής περιεκτικότητας σε σάκχαρα και της έντονης οξύτητας, η οποία τους προσδίδει υπόξινη γεύση,

— σχήμα οπτικά πιο επίμηκες για τα αχλάδια.

Τα προϊόντα «Pommes et Poires de Savoie»/«Pommes de Savoie»/«Poires de Savoie» χαίρουν επίσης φήμης σε εθνικό επίπεδο.

Αιτιώδης σχέση

Η αιτιώδης σχέση της ΠΓΕ των προϊόντων «Pommes et Poires de Savoie»/«Pommes de Savoie»/«Poires de Savoie» βασίζεται στα συγκεκριμένα ποιοτικά χαρακτηριστικά και στη φήμη της.

Η γεωγραφική περιοχή της ΠΓΕ έχει φυσικές ιδιότητες οι οποίες ευνοούν την καλλιέργεια των φρούτων λόγω διάφορων παραγόντων:

Όλα τα εδάφη είναι πλούσια σε ανόργανα άλατα και σε νερό, σε συνδυασμό με εδάφη μάλλον πλούσια σε κοκκώδη άργιλο, ενώ για τη λίπανσή τους χρησιμοποιούνται μικρές ποσότητες ανόργανων λιπασμάτων που επιτρέπουν αργή ανάπτυξη των φρούτων: τα φρούτα είναι λιγότερο υδαρή, αλλά με εξίσου σημαντικό κυτταρικό πολλαπλασιασμό. Στην ιδιότητα αυτή οφείλεται ο τραγανός χαρακτήρας των προϊόντων «Pommes de Savoie».

Τα πλούσια εδάφη ευνοούν την ωρίμαση των μήλων και των αχλαδιών, τα οποία χρειάζονται να προσλαμβάνουν μεγάλη ποσότητα θρεπτικών ουσιών με ταχείς ρυθμούς λόγω της μικρής διάρκειας του ενεργού βλαστικού κύκλου. Η ενεργή περίοδος βλάστησης είναι σύντομης διάρκειας δεδομένων των δυσμενών κλιματικών συνθηκών.

Στο κλίμα της γεωγραφικής περιοχής οφείλονται και οι ιδιαιτερότητες των προϊόντων «Pommes et Poires de Savoie».

Τέλος, η ΠΓΕ των προϊόντων «Pommes et Poires de Savoie»/«Pommes de Savoie»/«Poires de Savoie» χαίρει φήμης καθολικής αναγνώρισης της ποιότητάς της. Η École Nationale Supérieure de Pâtisserie του Yssingeaux, στην οποία διδάσκουν ζαχαροπλάστες βραβευμένοι ως «Meilleurs Ouvriers de France», αναφέρει τα προϊόντα «Pommes et Poires de Savoie» για τη γευστική ποιότητά τους. Οι εστιάτορες αναγνωρίζουν την ποιότητα των προϊόντων «Pommes de Savoie» et «Poires de Savoie».

Παραπομπή στη δημοσίευση των προδιαγραφών

(άρθρο 6 παράγραφος 1 δεύτερο εδάφιο του παρόντος κανονισμού)

https://info.agriculture.gouv.fr/gedei/site/bo-agri/document_administratif-a92174df-5eea-4f3b-88bc-b1baa5ed9df9/telechargement

(1) ΕΕ L 343 της 14.12.2012, σ. 1.